**Tündöklő Jeromos. Tündököl Jeromos?**

Mi is Tamási Áron színdarabjának, az 1934-ben írt Tündöklő Jeromosnak az alapszituációja? Miről is ír a nagyszerű író?

Dióhéjban annyiról, hogy egy kis erdélyi faluban megjelenik az  ördög, vagyis Jeromos, aki, mint mondja, azért jött, hogy „politikát csináljon”, mivel a népnek erre nagy szüksége van. De azt, hogy miért is akar politikát csinálni, azt el is mondja a falu kocsmárosának, Sáska Mihálynak, akit  bizalmi emberének fogad. A név mondjuk árulkodó: Sáska. Mit is tesznek a sáskák? Mindent felfalnak. A 10 csapás talán legrosszabb csapása. Beszédes név ez.

Jeromos szerint *„Hát akkor figyelj ide!...én megtanultam, mire kell építeni egy politikusnak. A tömegre! Ez a legfontosabb tényező. Tehát én most azért jöttem ide, hogy megszervezzem ezt a falut, aztán a vidéket, és így tovább. Egy esztendő múlva tízezer megszervezett emberem lesz. Ez a tízezer ember pedig nemcsak erőt és hatalmat fog jelenteni, hanem üzletet is! Mert ez fejenként legalább száz lej. S tudod, mennyi ez tízezer ember után? Egymillió lej!”*

Jeromos a darab folyamán nemcsak egymásra uszítja a falu lakóit, a szegényebbeket és a jómódúakat, aminek egy bicskázás is a következménye lesz, de természetesen politikai hirdetést tartalmazó plakátokat is hoz magával, melyeket kiragasztat szerte a faluban. S mi van a plakátokra nyomtatva? *„Gazdák, munkások, falvak lakosai! Elhanyagolva éldegéltek, mert senki sem törődik veletek. Vezéretek nincs, aki jóra vezet. Mind hitvány a hamis próféta, de hamarosan eljön ide közétek az igazi. Ő nemcsak prédikálni fog nektek vizet, hanem meg fogja mutatni nektek a boldogulás útjait. Kezdetben pénzzel is fog támogatni  benneteket. Nagy és erős lesz ő, boldogító a politikája, melynek jelszava: le az urakkal, éljen a nép!”*

Jeromos a darab folyamán elnevezi magát Tündöklő Jeromosnak, majd önmagát is bemutatja az embereknek, s bevallja, hogy *„...az én életem az igazság és a becsület. A nép akarata pedig az igazság és annak kiharcolása a becsület.”* Evégett Jeromos *„nem papol, hanem áldozik is érte”*, mert *„Nem a szó és a fecsegés után ítélünk, hanem a cselekedet után. Nézzétek: ez a buksza tele van pénzzel, s én most cselekedni fogok. Osszátok szét, mindenkinek ezret!”*

A pénzt kiosztják. Mindenkinek ezret kap. És ez a népnek tetszik. A nép még nem tudja, hogy miért oszt Jeromos pénzt, hogy miért *„csinál politikát”* ily módon, a nép még nem sejti, hogy Jeromos semmit se kér cserébe ezért a pénzért, ő semmit. Semmit, csak a lelket. Hiszen az ördögnek mi is kell más! Ám ekkor szólásra emelkedik a darab egy másik szereplője, aki megbecsült tagja a falunak, név szerint Bajna Gábor, aki így szól:

*„Ne féljetek, mert nem ítélni akarok felettetek. Csak adni akarok én is. De amit tőlem kaptok, az nem pénz, hanem maradandóbb kincs. Úgy hívják: Becsület. Itt előttem pénzt kaptatok egy idegen embertől, aki politikusnak mondja magát és békétlenséget szeretne közöttünk felidézni...Hát felteszem becsületesen a kérdést: azt hiszitek, hogy ingyen kaptátok azt a pénzt? Azt hiszitek, hogy eljön ide egy ember és nem akar tőletek egyebet, csak azt, hogy tegyétek a zsebetekbe az ő pénzét?...Gondolkozzatok!...Nem vagyunk mi koldusok, akiknek alamizsnát kell adni! Amivel csak holnapig lehet élni! Nekünk több kell, mert nem holnapig akarunk élni, hanem fiainkban és unokáinkban hosszú századokon keresztül.”*

A darab végén végül felnyílik a falu lakóinak a szeme és Tündöklő Jeromos erős kénszagot hátrahagyva menekülni kényszerül.

Tamási műve az emberek irányíthatóságáról. befolyásolhatóságáról szól. Ahogy már Machiavelli is mondta, *„Olyan ostobák az emberek, s olyannyira csak a mának élnek, hogy aki be akarja csapni őket, mindig megtalálja köztük a maga emberét.”* Jeromosnak sikerült ez az átverés, addig, amíg az isteni közbe avatkozás be nem következett.

A színpad minimál dizájn lenne, hiszen a lényeg ennél a darabnál a szöveg, ezért nem szeretném, ha a díszlet vagy a jelmez elvonná a figyelmet a lényegről.